
Kettős potenciodinamikus módszerek fejlesztése és alkalmazása forgó gyűrűs korongelektródokon

TDK munkám során az ELTE Elektrokémiai és Elektroanalitikai Laboratóriumában folyó módszertani fejlesztésekbe kapcsolódtam be. Részt vettem egy új mérőrendszer kialakításában, amely elsősorban ún. generátor-kollektor rendszerek (pl. forgó gyűrűs korongelektród, RRDE) vizsgálatára alkalmas. Ennek eredményeképp nemcsak hagyományos RRDE mérések végezhetők, melyek során az egyik munkaelektród potenciálját állandó értéken tartjuk, hanem a két munkaelektród egyidejű potenciodinamikus vezérlése is megvalósíthatóvá vált.
A laboratóriumban kifejlesztett új módszereket – melyek előnyeit eddig csak az Au | 0,5 M H2SO4 rendszer példáján mutatták be – alkalmaztam a Pt | 0,5 M H2SO4 rendszer vizsgálatára. Az úgynevezett kettős ciklikus voltammetriás méréseket alkalmazva sikerült kimutatnunk, hogy mind a platinafelület oxidációja, mind annak redukciója során redukálható köztitermék (feltehetően oxidált állapotú Pt) keletkezik. Ez a jelenség azonban nem olyan kifejezett, mint az Au | 0,5 M H2SO4 rendszerben, ahol nagy mennyiségben keletkezett oxidált állapotú arany.
A kettős ciklikus voltammetria jól alkalmazhatónak bizonyult a kénsavoldatba merülő arany felületre (az RRDE korongjára) leválasztott poli(3,4-etiléndioxitiofén) (PEDOT) polimerfilm degradációjának vizsgálatára is. Az RRDE gyűrűjén gyors pásztázást végezve sikeresen kimutattuk, hogy a polimerfilm irreverzibilis oxidációja során továbboxidálható (közti)termék keletkezik.
E kísérletek jól szemléltetik a korábban kifejlesztett kettős potenciodinamikus módszerek sokoldalúságát. A módszertani fejlesztésekhez hozzájárulva megvizsgáltam az RRDE gyűrűjének kapacitásváltozását a PEDOT filmmel módosított korongelektród kénsavoldatban történő polarizációja során. E módszer alkalmas lehet a reverzibilis redoxi-átalakulásokat kísérő ionvándorlási folyamatok követésére. A kettősréteg kapacitásának közvetett mérését két különböző módon is megkíséreltük: egyrészt a kettősréteg töltőáramának mérésével, másrészt a gyűrű impedanciájának kis amplitúdójú szinuszhullám-perturbáción alapuló meghatározásával. Mindezekkel elsődleges célunk az volt, hogy tanulmányozzuk az RRDE gyűrűelektródján végzett kapacitásmérésben rejlő lehetőségeket, ilyen méréseknek ugyanis nincs előzménye az RRDE irodalmában. Mindkét kettősréteg-kapacitás meghatározási módszer további finomítást igényel, az ezzel kapcsolatos kísérletek jelenleg is folynak.



